สกู๊ป : เข้าวัดทำบุญ ไล่ยุงวิถีพุทธ
โรคไข้เลือดออกเป็นโรคที่อันตรายเป็นอย่างมาก เพราะอาจจะส่งผลกระทบจนทำให้ผู้ป่วยนั้นช็อกและเสียชีวิตได้ อย่างพระเอกชื่อดัง ปอ ทฤษฏี ที่ถูกพรากชีวิตไปด้วยโรคไข้เลือดออกนี้ แต่หากประชาชนไม่ต้องการที่จะฆ่ายุง ทางกรมควบคุมโรคได้แนะวิธีการดีๆไว้ อย่างโครงการ “ เข้าวัดทำบุญ ไล่ยุงวิถีพุทธ”  
 
 
ยุงลาย พาหะนำโรค ที่คร่าชีวิตประชาชนไปแล้วนับไม่ถ้วน ทั้งโรคไข้เลือดออก โรคติดเชื้อไวรัสซิกา และโรคไข้ปวดข้อยุงลาย ซึ่งที่ผ่านมามักเน้นการฆ่ายุงลายที่พยายามมาเข้ามาทำลายคนในครอบครัว ทั้งการตบยุง การฉีดยากันยุง ซึ่งมีหลายมุมมองอาจบอกว่า เป็นการกระทำผิดศีลข้อหนึ่ง การห้ามฆ่าสิ่งมีชีวิต โดยเฉพาะในวัด และศาสนาสถานสำคัญ

สิ่งที่เกิดขึ้นทำให้กรมควบคุมโรค  หาแนวทางการป้องกันการกำเนิดของยุงลาย ตามวิถีพุทธ ด้วยการเห็นความสำคัญ บวร หรือ บ้าน วัด โรงเรียน ซึ่งมีความใกล้ชิดกับประชาชน เกิดเป็นความร่วมมือในการรณรงค์โครงการ “เข้าวัดทำบุญ ไล่ยุง วิถีพุทธ” เพื่อให้วัดที่มีการร่วมตัวกันของพุทธศาสนิกชน อยู่รวมกันเป็นจำนวนมาก จึงเป็นกลุ่มที่ต้องเฝ้าระวังเป็นพิเศษ เนื่องจากช่วงนี้เป็นช่วงฤดูฝน มีการเพาะพันธุ์แพร่ขยายของยุงลายเป็นจำนวนมาก

 
 
การทำบุญไล่ยุงวิถีพุทธนั้น สามารถทำได้ด้วยกัน 5 วิธี คือ การเก็บขยะปัดกวาดลานวัดเพื่อทำลายแหล่งเพาะพันธุ์ยุง ปิดหรือเปลี่ยนน้ำใส่ภาชนะเก็บน้ำทั่วไปและในห้องน้ำ  เลี้ยงปลาในอ้างบัวหรือบริเวณปลูกพืชน้ำ ดูแลภูมิทัศน์บริเวณรอบวัด และใช้ภูมิปัญญาชาวบ้านสกัดสมุนไพรไล่ยุง เช่น ตะไคร้หอม  ทายากันยุงทุกครั้งก่อนนั่งสมาธิ ซึ่งข้อปฏิบัติเหล่านี้จะไม่ขัดกับหลักการปฏิบัติทางพุทธศาสนา และทางวัดบัวขวัญ วัดนำร่องในโครงการนี้ จะนำไปเผยแพร่ต่อพุทธศาสนิกชนต่อไป

 ในส่วนของสถานการณ์ผู้ป่วยโรคไข้เลือดออกขณะนี้ พบผู้ป่วยแล้วประมาณ 22,356 ราย และเสียชีวิตไปแล้วกว่า 31 ราย และคาดการณ์ว่าในปีนี้จะมีผู้ป่วย 75,000 – 80,000 ราย ส่วนสถานที่ที่พบการแพร่ระบาดมากที่สุดคือ ศาสนสถานร้อยละ 58 โรงงานร้อยละ 39โรงเรียนร้อยละ 31 และโรงแรมร้อยละ 13

หากพบว่าตนเองและคนใกล้ชิดกำลังมีอาการ  มีไข้สูง ปวดศรีษะ ปวดเมื่อย เบื่ออาหาร หน้าแดง ผิวหนังเป็นจุดเลือด อาเจียน ปวดท้อง ให้พึ่งสงสัยได้ว่า กำลังป่วยเป็นโรคไข้เลือดออก และรีบไปพบแพทย์ทันที และช่วงที่อันตรายมากที่สุดคือช่วงที่ไข้ลด จะเกิดอาการช็อกจากไข้เลือดออก เช่น กระสับกระส่าย ชีพจรเต้นเร็วแต่เบา ปวดท้องชายโครงด้านขวา มือเท้าเย็น อาเจียนเป็นเลือด ถ่ายเป็นเลือด ต้องรีบกลับมาพบแพทย์โดยด่วน ไม่เช่นนั้นอาจทำให้เสียชีวิตได้ หรือหากมีข้อสงสัยสามารถสอบถามข้อมูลเพิ่มเติมได้ที่สายด่วนกรมควบคุมโรค 1422